
Резюме: Геоинформационните технологии (ГИТ) и спътниковите данни са критичен инструмент за управление при бедствия и аварии. Те осигуряват прецизна пространствена информация в реално време, моделиране на риска, координиране на спасителните екипи и оценка на щетите, с което драстично се повишава ефективността на превантивните и реакционни действия. 
Геоинформационните системи (ГИС) са основна платформа за събиране, анализ и визуализация на пространствени данни, която осигурява ефективно планиране и вземане на решения във всички фази на управление на кризи.

Abstract: Geographic Information Technology (GIT) and satellite data are critical tools for disaster and emergency management. They provide precise real-time spatial information, risk modeling, coordination of rescue teams and damage assessment, dramatically increasing the effectiveness of preventive and response actions.

Geographic Information Systems (GIS) are a fundamental platform for the collection, analysis and visualization of spatial data that enables effective planning and decision-making in all phases of crisis management.

1. ГИС като инструмент за събиране, обработване и визуализация на данни.

Географските информационни системи (ГИС) са ключов технологичен инструмент за управление на кризи, тъй като интегрират пространствени данни в реално време. Те позволяват моделиране на рискове, оценка на щетите и планиране на евакуационни маршрути при бедствия като наводнения, пожари и аварии.
Планирането чрез геоинформационни технологии не е еднократен технически акт, а цикличен аналитично-управленски процес. Той започва с идентифициране на опасностите, преминава през събиране и структуриране на данни, картографиране и моделиране, продължава с планиране на действията и завършва с мониторинг, учения и актуализация. Тази логика е съвместима и с цикъла “намаляване на риска – готовност – реагиране – възстановяване” в класическата литература по управление при извънредни ситуации, и с българската правна рамка за планове, учения и преглед на готовността.

Първото и най-видимо приложение на ГИС е в обединяването на разнородни данни в обща оперативна среда. ArcGIS като геопространствена платформа интегрира и свързва данни чрез контекста на географията подпомага създаването, управлението, анализа, картографирането и споделянето на всички видове данни. На практика това позволява съчетаване на картографска основа, данни за население, критична инфраструктура, сензорни потоци, теренни проверки, изображения и административни регистри в обща ситуация на осведоменост.

Визуализацията чрез карти и табла за управление не е само средство за представяне на информация, а механизъм за намаляване на когнитивната сложност при кризи. Графичното представяне на пространствените зависимости позволява на различните участници да възприемат една и съща оперативна картина и да действат въз основа на обща доказателствена база. Именно поради това ГИС платформите имат висока приложимост при пространствено разпределени и динамично развиващи се кризи.

2. Оптимизиране на процеса на планиране.
2.1. Идентифициране на потенциалните опасности

Първата стъпка е дефиниране на всички възможни опасности за конкретната територия. Това означава не просто изброяване на възможни бедствия, а разграничаване на вероятни, сезонни, комбинирани и каскадни сценарии. Националният план за защита при бедствия е насочен именно към анализи и оценки на риска, а официалните методики в България обхващат земетресения, наводнения, геоложки рискове, горски пожари и ядрено-радиационни аварии. ГИС тук служи за първоначално райониране за къде има „заливни зони“, къде има свлачищна активност, къде минават опасни производствени коридори, къде има исторически сеизмични прояви.
2.2. Събиране и структуриране на пространствени и атрибутивни данни.
След идентифицирането на опасностите данните следва да бъдат организирани в интегрирана информационна рамка. Това не означава просто събиране на файлове на едно място, а изграждане на модел на данните, който включва обща координатна система, уникални идентификатори, пространствени връзки между слоевете, метаданни, времеви атрибути и правила за достъп. INSPIRE именно това определя като условие за интероперативност, а JRC обръща внимание, че хетерогенността на изходните данни е основното препятствие пред повторната употреба. Добрата практика е да се създаде местна или регионална геобаза данни, в която базовите слоеве от кадастър, транспорт, хидрография, релеф, население и критична инфраструктура да се комбинират със слоеве специфични за даден риск и динамични захранвания [11].
2.3. Картографиране на рисковите зони.
Това е етапът, в който слоевете на опасност се превръщат в управленски карти. В България вече съществуват официални карти за наводнения, както и методически разработки за геоложки опасности и рискове от горски пожари. Добавянето на кадастрална информация и сателитни изображения, както показва примерът на басейновите дирекции, значително повишава приложната стойност на тези карти, защото премества фокуса от „къде има опасност“ към „кои конкретни обекти и функции са в опасност“. За кризисното планиране риск-картата трябва да включва не само зоната на въздействие, но и категоризация по интензитет, вероятност, потенциална дълбочина/тежест, времеви хоризонт и интерфейси с инфраструктурата.
2.4. Анализ на уязвимостта на населението, инфраструктурата и територията.
Уязвимостта не е еднослойна величина. Тя е социална, физическа, функционална и институционална. Cova (1999) [11] обръща внимание, че при риск-оценките особено важни са информация за населението и сградите, защото именно те са най-използваните категории при оценката на загуби [7]. В практиката това означава наслагване на рискови зони с мрежа от населени места, сграден фонд, здравни и образователни обекти, енергийни и комуникационни мрежи, места с ограничена мобилност и потенциални точки на прекъсване. За българския контекст НСИ предоставя подходяща пространствена основа чрез грид на населението, а кадастърът и критичната инфраструктура добавят физическия и функционалния слой.
2.5. Моделиране на възможни сценарии за развитие на кризата.
Сценарното моделиране е мястото, където ГИС се превръща от картографски в аналитичен инструмент. При наводнения могат да се моделират различни хидрологични сценарии и време до наводнение, при пожари – посока на разпространение и достъпност, при земетресения – обхват на възможните повреди и вторични въздействия, при промишлени аварии – облаци, зони за евакуация и защитни действия. Cova (1999) показва как ГИС подпомага анализ на регионална евакуационна уязвимост, а по-новите разработки на Antofie et al. (2020) демонстрират комбинирано използване на картографиране на уязвимостта и мрежови анализ за оптимални евакуационни маршрути. Copernicus EMS допълва тази картина с възможности за картографиране преди бедствие, при бедствие и възстанивяване от бедствие, което прави сценарното моделиране и динамичната проверка на сценарии далеч по-реалистични (Cova, 1999; Copernicus EMS).
2.6. Определяне на ресурси, маршрути и критични точки за реагиране.
След моделирането следва етапът на оперативно приложение на резултатите. На този етап се определят местоположението и времето за достигане на ресурсите, зоните за временно разполагане, резервните маршрути, тесните места в транспортната мрежа, критично важните възли, както и ролята на доброволните формирования, медицинските екипи и основните съставни части на Единната спасителна система. Данните на АПИ за затворени пътища, ремонти, лоши пътни условия и паркинги могат да бъдат пряко включени в такива анализи, както и информацията от 112 и оперативните центрове. На общинско ниво особено важно е да бъдат локализирани местата за временно подслоняване, сборните пунктове, пунктовете за водоснабдяване, резервните комуникационни възли и ресурсните бази, като всеки от тези обекти се оценява не само според местоположението си, но и според достъпността му при различни кризисни сценарии [3].
2.7. Изготвяне на планове за действие, евакуация и координация.
В този етап геоинформационният анализ се превръща в управленски документ. Планът трябва да дефинира зони, прагове за активиране, органи за вземане на решения, роли, защитни мерки, маршрути, местата за временно подслоняване, канали за информация, резервни варианти и механизми за ескалация – фиг. 1. Българският закон е особено полезен тук, защото вече изисква плановете на различните нива да бъдат съгласувани, публикувани и разработени така, че да осигурят преход от общинско към областно и национално управление. Именно тук естествено се вписват ГИС-базираните картни приложения, ресурсни карти, евакуационни карти и оперативни картини, които подпомагат планирането, координацията и вземането на решения при кризи (Закон за защита при бедствия, 2020).

На общинско ниво кметът има задължение да създаде общински щаб за изпълнение на плана и взаимодействие с останалите щабове, да осигурява способности за реагиране и да организира временното извеждане и неотложната помощ за пострадалите лица. Това означава, че общинският план не може да е само текстов документ; той трябва да съдържа геопространствени приложения, които могат да се използват веднага от щаба, доброволните формирования и външните екипи. В добре изградена ГИС среда това включва подготвени за печат карти, уеб карти, индикатори в табла за управление и процедури за споделяне на обща оперативна картина (Закон за защита при бедствия, 2020).

Фигура 1. Информационен поток при използване на ГИС в кризисна ситуация
2.8. Мониторинг, актуализация и поддържане на плановете.
Последният етап не е финал, а преход към ново начало на управленския цикъл. Законът изисква плановете за защита при бедствия да се преразглеждат и актуализират най-малко веднъж на 5 години, както и при промяна на нормативната уредба, допуска и преразглеждане по всяко време при необходимост. Подготовката на частите на Единната спасителна система се извършва чрез тренировки и учения, чиято цел е да проверят състоянието на комуникационно-информационната система, взаимодействието и координацията. Периодичните тестове на BG-ALERT и традиционните сиренни проверки са част именно от този цикъл на валидиране на готовността (Закон за защита при бедствия, 2020;).

От геоинформационна гледна точка мониторингът има и по-широко значение. Той включва поддържане на различни версии на данните, проследяване на настъпилите промени, поддържане на метаданни, контрол на качеството, регистър на използваните източници, архив на събитията и механизми за извличане на поуки след настъпило кризисно събитие. DRMKC Risk Data Hub и глобалните инициативи за стандарти за данни за риска показват, че устойчивото управление на риска все повече се опира на свързване на оценки преди събитието с данни след събитието. За България това означава, че след всяко по-значимо бедствие трябва да се обновяват не само текстовите планове, а и пространствените слоеве - реален обхват на събитието, отказали инфраструктури, нови критични точки, действителни времена за достъп, ефективност на евакуационните маршрути и покритие на предупреждението (Antofie et al., 2020).

Изводи и препоръки

1. Препоръка за подобряване на информационното осигуряване.
На първо място, следва да се въведе минимален задължителен пакет от геопространствени данни за нуждите на кризисното планиране на национално, областно и общинско равнище. Този пакет трябва да обхваща базови пространствени слоеве, тематични слоеве за основните видове опасности, както и оперативни слоеве, свързани с ранното предупреждение, транспортната достъпност, наличните ресурси и местата за временно подслоняване.

Тази препоръка следва да бъде разглеждана като висок приоритет, тъй като извършеният анализ показва, че основният проблем не е свързан с пълна липса на данни, а с тяхната недостатъчна структурираност, различна степен на актуалност, ограничена съвместимост и затруднена оперативна използваемост. За да могат пространствените данни да подпомагат реално процеса на вземане на решения, те трябва да бъдат организирани в поддържана кризисна геобаза с ясни правила за обновяване, метаданни и контрол на качеството.

Като възможни показатели за проследяване на изпълнението могат да се използват като делът на наличните задължителни слоеве от минималния пакет, средното време за обновяване на ключовите слоеве, процентът на слоевете с пълни метаданни, както и броят на общините, които поддържат актуална кризисна геобаза.

2. Препоръка за по-добра координация между институциите при обмен на пространствени данни

Необходимо е да се въведат формализирани правила за обмен на пространствени данни между институциите, участващи в процесите на кризисно планиране, ранно предупреждение, реагиране и възстановяване. Тези правила следва да включват споразумения за служебен достъп, ясно разпределени отговорности за поддръжка на отделните пространствени слоеве, режими за работа с чувствителна информация и общ каталог на данните, използвани в кризисното планиране.

Координацията между институциите следва да бъде осигурена не само на нормативно и организационно равнище, но и чрез технологична съвместимост. Това предполага използване на съвместими уеб услуги, поддържане на версии на данните, процедури за проверка на качеството и механизми за валидиране на информацията преди нейното използване в оперативна среда. По този начин обменът на пространствени данни може да се превърне от епизодична административна практика в постоянен управленски механизъм.

Тази препоръка е с висок приоритет, тъй като ведомствената фрагментация и различните режими на достъп са сред най-съществените ограничения, изведени във втора глава. Без преодоляването им ГИС остава само частично приложим инструмент, а изграждането на обща оперативна картина се затруднява. Изпълнението на препоръката може да се проследява чрез показатели като брой междуинституционални споразумения за обмен, брой ключови набори от данни с уреден служебен достъп, процент институции, използващи единен каталог и метаданни, както и средно време за получаване на критичен набор от данни при инцидент.

